Stori 110: Timoti—Nupela Helpim Bilong Pol
DISPELA yangpela man i stap wantaim aposel Pol em Timoti. Timoti i stap wantaim famili bilong em long Listra. Nem bilong mama bilong em Yunis, na nem bilong bubu meri bilong em Lois.
Dispela em i namba tri taim Pol i go long Listra. Wanpela yia samting paslain, Pol na Barnabas i go namba wan taim long Listra na autim tok long hap. Nau Pol i kam gen wantaim pren bilong em, Sailas.
Yu save Pol i tok wanem long Timoti? Em i tok: ‘Yu laik kam wantaim mitupela Sailas? Mipela i laik bai yu helpim mipela long autim tok long ol longwe ples.’
Timoti i tok: ‘Yes, mi laik i go.’ Olsem na em i lusim famili bilong em na em i go wantaim Pol na Sailas. Tasol paslain long yumi stori long raun bilong ol, yumi ken stori long ol samting i kamap long Pol. Bipo Jisas i bin kamap long Pol long Damaskus na nau 17 yia i go pinis.
Tingim, Pol i go long Damaskus bilong bagarapim ol disaipel bilong Jisas, tasol em yet i kamap wanpela disaipel! Bihain sampela birua i laik kilim i dai Pol, long wanem, ol i no amamas long em i autim tok long Jisas. Tasol ol disaipel i helpim Pol long ranawe. Ol i go antap long banis bilong taun na putim em long wanpela basket na slekim basket i go daun long ausait.
Bihain Pol i go autim tok long Antiok. Long Antiok ol disaipel bilong Jisas i kisim nem Kristen long namba wan taim. Bihain Pol na Barnabas i go autim tok long ol kantri i stap longwe. Wanpela taun ol i go long en em Listra, em ples bilong Timoti.
Wanpela yia bihain Pol i raun long namba tu taim na em i go long Listra. Taim Timoti i go wantaim Pol na Sailas, yu save ol i go we? Orait lukluk long mep, na yumi ken kisim save long sampela ples.
Pastaim ol i go long Aikoniam, na long narapela taun i gat nem Antiok. Bihain ol i go long Troas, Filipai, Tesalonaika, na Beria. Yu lukim Atens long mep? Pol i autim tok long Atens tu. Bihain long en, ol i stap wan na hap yia long Korin na autim tok. Na ol i stap liklik taim long Efesus. Bihain ol i kalap long sip na go bek long Sisaria, na go long Antiok, na Pol i stap long hia.
Olsem na Timoti i raun inap planti handet kilomita na helpim Pol long autim “gutnius” na kamapim planti kongrigesen Kristen. Olsem wanem? Taim yu bikpela bai yu stap gutpela wokman bilong God olsem Timoti?
Aposel 9:19-30; 11:19-26; sapta 13 i go 17; 18:1-22.
1. Rom; 2. Malta; 3. Beria; 4. Tesalonaika; 5. Korin; 6. Filipai; 7. Atens; 8. Krit; 9. Troas; 10. Efesus; 11. Miletus; 12. Kolosi; 13. Antiok; 14. Aikoniam; 15. Listra; 16. Saiprus; 17. Antiok; 18. Sisaria; 19. Jopa; 20. Damaskus; 21. Jerusalem; 22. Solwara Mediterenian ()
Ol askim
- Dispela yangpela man long piksa em i husat? Em i save stap we? Wanem nem bilong mama na bubu meri bilong em?
- Timoti i tok wanem taim Pol i askim em long i go wantaim Sailas na Pol long autim tok long ol longwe ples?
- Ol disaipel bilong Jisas i kisim nem Kristen long namba wan taim long wanem ples?
- Taim Pol, Sailas, na Timoti i lusim Antiok, ol i go long wanem ol ples?
- Timoti i helpim Pol olsem wanem? Ol yangpela long nau i mas givim wanem askim long ol yet?
Sampela askim moa
- Ritim Aposel 9:19-30
Olsem wanem aposel Pol i bihainim gutpela tingting taim ol man i birua long gutnius? (Ap. 9:22-25, 29, 30; Mt. 10:16)
- Ritim Aposel 11:19-26.
Olsem wanem stori i stap long Aposel 11:19-21, 26 i soim olsem spirit bilong Jehova i stiaim wok autim tok?
- Ritim Aposel 13:13-16, 42-52.
Olsem wanem Aposel 13:51, 52 i soim olsem ol disaipel i no larim pasin birua i daunim ol? (Mt. 10:14; Ap. 18:6; 1 Pi. 4:14)
- Ritim Aposel 14:1-6, 19-28.
Olsem wanem dispela hap tok “putim ol…long han bilong Bikpela” i helpim yumi long abrusim pasin bilong tingting planti taim yumi helpim ol nupela man? (Ap. 14:21-23; 20:32; Jo. 6:44)
- Ritim Aposel 16:1-5.
Olsem wanem pasin bilong Timoti long orait long katim skin i kamapim klia olsem em i bikpela samting long mekim “olgeta wok bilong mekim gutnius bilong Jisas i kamap strong”? (Ap. 16:3; 1 Ko. 9:23; 1 Te. 2:8)
- Ritim Aposel 18:1-11, 18-22.
Aposel 18:9, 10 i tok wanem bilong makim olsem Jisas i bosim wok autim tok? Dispela i strongim yumi long bilip long wanem samting long nau? (Mt. 28:20)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn